પૂજ્ય શ્રી ગલબાભાઈ સાથેના ભૂતકાળમાં વિલિન થઈ ગયેલા મારા પ્રસંગો વાગોળું છું ત્યારે જેના માથે કુદરતનો અભિશાપ લદાયેલો છે, જેના માથે પછાતપણાનું કલંક લાગેલું છે એવા બનાસકાંઠા જિલ્લાને એના અભિશાપમાંથી મુક્તિ અપાવવા અને પછાતપણાના કલંકને મિટાવી દેવા સતત મથતા અને ઉત્કૃષ્ટ બનાસકાંઠા સર્જવાના સ્વપ્નદ્રષ્ટા સ્વગર્સ્થ શ્રી ગલબાભાઈની પ્રતિભા મારી સમક્ષ એમના મૂળ સ્વરૂપે ઉપસ્થિત થાય છે. અને એ પ્રસંગે સેવાના આજીવન ભેખધારી,સાદગીભર્યા અને આડંબર વગરના જીવનના પ્રબળ હિમાયતી, પોતાના જીવનભરના સેવાકાર્યોથી લોકપ્રિય બનેલા કર્મઠ લોકનેતાને અંજલી અર્પતાં એમના મેઘાવી જીવન અને કવનની આછી ઝલક આ લેખ દ્વારા વ્યકત કરતાં હું અત્યંત ગૌરવ અનુભવું છું.